Gyakori kérdések

az MR Közösségi Lakásalapról

**- Miért ez a két szervezet kapja meg a bérlők által vissza nem vásárolt lakásállományt?**

A Magyar Máltai Szeretetszolgálat és Magyar Református Szeretetszolgálat az első perctől kezdve az eladósodott családokat segíti. A két szervezet a 2008-as pénzügyi világválság nyomán bedőlt hitelszerződéseket látva az eladósodott családok támogatására indított programot, mentoraik és önkéntes segítőik a NET Zrt. megalakításakor már komoly tapasztalatokkal rendelkeztek. A karitatív szervezetek az elmúlt nyolc évben folyamatosan segítették a Nemzeti Eszközkezelő ügyfeleit, a mentori program havi 1000-1100 háztartásra terjedt ki. Nyolc év alatt mintegy 3200 ismételten bajba jutott család otthonát sikerült megőrizni a szeretetszolgálatok közreműködésével. Az MR Közösségi Lakásalap létrehozásával ez a tevékenység folytatódik, a legsérülékenyebb bérlők nem maradnak magukra problémáikkal.

**- Miért nem az önkormányzatok kapták meg a lakásokat?**

A szóban forgó 4620 ingatlan 1200 településen található, településenként tehát kevesebb mint négy lakás jut. Beszédes adat, hogy az ingatlanok átlagos értéke alig 3 millió forint, és az állomány nagy része felújítandó. A bérlakások fenntartása és a tartozásokkal terhelt bérlőkkel való együttműködés a kistelepülések számára nehéz, előzmények nélküli feladat volna, a befizetésekkel késedelmes bérlők egy szűkösen gazdálkodó kistelepülésen rövid idő alatt eljuthatnának a kilakoltatásig. Tudni kell, hogy a bérleti viszonyban azok maradtak, akik valamiért nem tudtak élni a kedvezményes visszavásárlás lehetőségével, ők jellemzően az átlagnál sérülékenyebb, több adóssággal is rendelkező, idősödő családok, melyeknek munkaerőpiaci lehetőségeik is korlátozottak. Az MR Közösségi Lakásalap létrehozói az elmúlt években többnyire velük dolgoztak azért, hogy megőrizhessék lakhatásukat.

**- Hány lakása van már az MR Közösségi Lakásalapnak?**

2021-ben egyetlen lakást sem vesz át az alap, az új szervezet január 1-jén kezdi meg tényleges működését.

**- Mennyi lesz a lakbér?**

A jelenleg bérbe adott ingatlanoknál átlagosan 10.000 forint a bérleti díj. A jogszabály szerint az érvényes bérleti szerződésekben foglalt díj két éven át változatlan marad.

**- Hogyan tudják összeegyeztetni a karitatív tevékenységet az esetleges kilakoltatásokkal?**

Az alapító szervezetek a lakhatás hosszú távú fenntartásáért dolgoznak, a cél nem a fizetési kötelezettségek kikényszerítése, hanem az érintettek fizetőképességének megőrzése – akár mentorálással, kríziskezeléssel, mobiltással, az elérhető támogatások felhasználásával, folyamatos szociális kíséréssel kiegészítve. A lakhatásért mindenkinek fizetnie kell, ez még egy munkásszálló, vagy emelt szintű ellátást nyújtó bentlakásos intézmény esetében is így van. A karitatív szervezetek eddig sem azért dolgoztak, hogy a mindenki által kötelezően kifizetett díjakat a rászoruló embereknek ne kelljen megfizetni, hanem azért, hogy az érintettek erre képessé váljanak, vagy a kötelezettségeik ne haladják meg a lehetőségeiket. A Máltai Szeretetszolgálat már hosszabb ideje működtet közösségi lakásprogramot (többek között Veszprémben és Miskolcon), ahol előre fizetős mérőórákkal, az igényeknek jobban megfelelő lakásba költözéssel, hátralékkezeléssel nemcsak a kilakoltatást sikerült megelőzni, hanem a bérlők életminőségének javulását is sikerült elérni.